পূর্বাশার পর শনিবার সন্ধ্যায় জোকার দোস্তিপুরের ‘মিলেনিয়াম ওল্ড এজ হোম অ্যান্ড রিহ্যাব সেন্টারে’ হানা দিয়ে পুলিশ উদ্ধার করল ২০টি শিশুকে। 
বিভিন্ন জায়গা থেকে ওই শিশুদের সেখানে এনে রাখা হয়েছিল বলে খবর। ওই সংস্থার দায়িত্বে ছিল বিমল অধিকারি এবং বাসন্তী চক্রবর্তী। বিমলকে শুক্রবার রাতে পুলিশ গ্রেফতার করেছে। তবে দোস্তিপুরের হোমটি বিমলের বোন তাপসী অধিকারী চালাত বলে খবর।  
এদিন ‘ওয়েস্টবেঙ্গল কমিশন ফর প্রোটেকশন অফ চাইল্ড রাইটসে’র  প্রতিনিধিরা দোস্তিপুরে যান। হোমের কর্মীরা কমিশনের সদস্যদের জানান, ‘চাইল্ড ওয়েলফেয়ার কমিটি’র অনুমতিক্রমে শিশুগুলিকে সেখানে রাখা হয়েছিল। এদিন পুলিশ এবং কমিশনের প্রতিনিধিরা হোমের কাগজপত্র খুঁটিয়ে দেখেন। প্রাথমিকভাবে কোনও অনিয়ম খুঁজে পাওয়া না গেলেও পুলিশ বিস্তারিত খোঁজখবর নিচ্ছে। 
হোমটিতে ১২ বছর বয়স পর্যন্ত শিশুদের রাখার অনুমতি ছিল বলে খবর। উদ্ধার হওয়া শিশুদের মধ্যে ১৩ জনের বয়স ১০ বছরের কম। সাতজনের বয়স ১০ থেকে ১২-র মধ্যে। সকালে ফলতা থানার পুলিশও ওই হোমে যায়। দোস্তিপুরের হোমের আয়ারা কাজ যোগ দেননি। তাই উদ্ধার করার পর ওই শিশুদের লক্ষ্মীকান্তপুরের একটি হোমে আপাতত রাখা হয়েছে।